  Анжелика Тихонова корреспондент Якшур-Бӧдья ёросысь лулчеберет юрт бордын ужась этнофоутризмъя «Тӧдьы юсь» калык огазеяськонлэн ёзчиосыз пиналъёсын крезьгуръя но тодон-валан пыӵатонъя «Ми - удмуртъёс» («Мы - удмурты») программая ужало. Солэн ужпумез сярысь ивортодэтъя «Удмуртия» агентстволэн корреспондентэзлы «Тӧдьы юсь» огазеяськонлэн кивалтӥсез Татьяна Селивёрстова вераз. «Тӧдьы юсь» огазеяськонэ 13 мурт пыриське. «Ми - удмуртъёс» программаез быдэстон ужъя 7-8 адями ветлэ. Татьяна Селивёрстовалэн кылъёсызъя, та программа быдэсак пиналъёслы тупатэмын. Со бордын соос 2012-2013 аръёсы ужаны кутскизы ини. Ужрадъёсты нылпи садъёсын яке покчи классъем школаосын толэзьлы быдэ яке кык толэзьлы огпол ортчытъяло. Та программаен ми пиналъёсты тодматӥськомы удмурт сям-йылолъёсын, кыӵе шулдыръяськонъёссы вал удмуртъёслэн но али кыӵе луо. Таяз программаын ми мадиськомы Быдӟымнунал сярысь но Нуны сюан сярысь. Вераськом удмурт калык туж кырӟась шуыса. Корка ӝуто – кырӟало, чечы окто – кырӟало, пӧйшураны мыно – кырӟало. Ӟеч мылкыд ке – шулдыр кырӟанъёс, куректонзы вань ке – мӧзмыт кырӟанъёс Татьяна Селивёрстова, этнофутуризмъя «Тӧдьы юсь» огазеяськонлэн кивалтӥсезПиналъёсты удмурт крезьгуро арбериосын но тодмато. Милям вань куинь бубенмы, дымбырмы, шуланъёсмы, пыжкрезьмы, чингылиосмы. Валлё ми кырӟаськом инструментъёсын, собере вераськом, кызьы соос нимасько. Мед тодазы кельтозы шуыса. Собере соос асьсэос шудо. Туж шумпото, киязы кутыло шуыса. Киязы кутылэмзы потэ Татьяна Селивёрстова, этнофутуризмъя «Тӧдьы юсь» огазеяськонлэн кивалтӥсезСо сяна, «Тӧдьы юсь» огазеяськонлэн ёзчиосыз нылпиосын удмурт шудонъёс ортчыто, кылсярысь, «Ки ултӥ потыса шудон-эктон», «Чабкыса шудон-эктон», «Италмас». 21-тӥ куартолэзе та программаен Пушкари но Мукши гуртъёсысь пиналъёсты тодматӥзы. Татьяна Селивёрстовалэн верамезъя, программазы быдэсак ӟуч кылын мынэ. Пиналъёс тросэз уг верасько ини удмурт сямен. Кытын ке Сюровайын гинэ кӧня ке валало на, Якшурын куд-огез быгато на, нош верасько ӟуч кылын гинэ. Но пиналъёслы туж яра. Пиналъёслы но, бадӟымъёсызлы но. Верало, лыктэ на эшшо шуыса. Пиналъёс туж учко, кылзо, уг шумето Татьяна Селивёрстова, этнофутуризмъя «Тӧдьы юсь» огазеяськонлэн кивалтӥсезТатьяна Селивёрстовалэн верамезъя, та программаез азинтон бордын азьланяз но ужалозы. Малы ке шуоно соосты возьмало: кызьы выль интыосын,озьы ик азьвыл вуылэмъёсаз но, одӥгъёсыз пиналъёс будо, мукетъёсыз вуо. Вуоно пумиськонъёсты выль дышетскон ар кутскыса гинэ мытозы.  Ватсалом, 2017-тарын Якшур-Бӧдьяысь этнофутуризмъя «Тӧдьы юсь» калык огазеяськон Йӧскалык дӥсьлэн вылӥ модаезъя «Этно-Эрато 2017» XVII еврази конкурсын вормиз. Тодэ вайытом, Татарстанысь удмуртъёс 10-15 аресъем пиналъёслы чаклам #будудмурт выль ӵектосэз улонэ пыӵато. Тегъёс: Мерлык Дышетон Удмуртия нылпиос удмуртъёс Якшур-Бӧдья  